section_heading: Počeci
paragraph_text: Grafite je odrastao u skromnim uvjetima u mjestu Jundiai koje se nalazi u brazilskoj saveznoj državi São Paulo. Svoj prvi novac zaradio je prodajući "od vrata do vrata" vreće za smeće. Međutim, prepoznat je njegov nogometni talent te mu je 1999. ponuđen prvi profesionalni ugovor. Klub SE Matonense iz grada Matão nastupao je u prvenstvu države São Paulo. Početkom 2000. nakratko je igrao za četvrtoligaš Ferroviária iz susjednog grada Araraquara. Ta dva kluba međusobno su razmjenjivala nadarene igrače, ovisno o uspješnosti kluba u sezoni.